paragraph_text: Naslov najboljeg strijelca turnira su sa šest postignutih golova osvojili Hristo Stoičkov iz Bugarske i Oleg Salenko iz Rusije. Salenkov uspjeh bio je posebno zanimljiv zbog činjenice da je ruski napadač do naslova najboljeg strijelca došao postigavši čak pet golova u pobjedi Rusije nad Kamerunom sa 6:1, što je još uvijek najveći broj golova koje je jedan igrač postigao u jednoj utakmici na završnom turniru Svjetskog nogometnog prvenstva. Zanimljivo je i da Rusi nisu prošli skupinu dok su Bugari stigli sve do polufinala i utakmice za treće mjesto pa je tako Stoičkov bio u prilici odigrati četiri utakmice više od Salenka.